De involverede kendte hinanden.

Sidst på eftermiddagen tirsdag var der blå blink en masse i Aalborgs sydvestlige del. Her rykkede politiet ud og anholdt en kvinde i en lejlighed i Skalborg. Årsagen var et knivstikkeri. Det fortæller René Kortegaard, vagtchef hos Nordjyllands Politi til TV2 Nord. Han kalder det 'standardprocedure' at sende alt hvad der kan undværes, hvilket forklarer hvorfor politiet rykkede så talstærkt ud. Anmeldelsen kom 16:15 fra en lejlighed på Stationsmestervej. Her var en ung mand blevet stukket med kniv i både lår og albue. - De kender hinanden, kan jeg godt bekræfte, lyder meldingen fra vagtchefen. Sidst på aftenen fortæller vagtchefen, at der kun er tale om overfladiske skræmmer til offeret. - Ikke noget livstruende, siger René Kortegaard. Kvinden er fortsat i Politiets varetagt, indtil det skal bestemmes om hun skal fremstilles i forhør. Politiet har fundet kniven, der blev brugt til volden.